CELEX: 32020D1015
Language: bg
Date: 2020-06-24 00:00:00
Title: Решение (ЕС) 2020/1015 на Европейската централна банка от 24 юни 2020 година за установяване на тясно сътрудничество между Европейската централна банка и Българската народна банка (ЕЦБ/2020/30)

13.7.2020   
               
               
                  BG
               
               
                  Официален вестник на Европейския съюз
               
               
                  LI 224/1
               
            
         РЕШЕНИЕ (ЕС) 2020/1015 НА ЕВРОПЕЙСКАТА ЦЕНТРАЛНА БАНКА
         от 24 юни 2020 година
         за установяване на тясно сътрудничество между Европейската централна банка и Българската народна банка (ЕЦБ/2020/30)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз,
         като взе предвид Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (1), и по-специално член 7 от него,
         като има предвид, че:
         
                     (1)
                  
                  
                     На 18 юли 2018 г. Република България уведоми Европейската централна банка (ЕЦБ) за искането си за установяване на тясно сътрудничество между ЕЦБ и Българската народна банка (БНБ) съгласно член 7 от Регламент (ЕС) № 1024/2013.
                  
               
                     (2)
                  
                  
                     На 13 декември 2018 г. и на 6 февруари 2020 г. Република България прие необходимото национално законодателство, за да гарантира, че БНБ ще е длъжна да приема поисканите от ЕЦБ мерки във връзка с поднадзорните лица и че правните актове, приети от ЕЦБ съгласно Регламент (ЕС) № 1024/2013, са обвързващи и подлежащи на изпълнение в Република България. ЕЦБ направи оценка на това законодателство, като взе предвид и практическото му прилагане.
                  
               
                     (3)
                  
                  
                     На 25 юли 2019 г. ЕЦБ завърши цялостната оценка на определени кредитни институции, установени в Република България. На същата дата БНБ в качеството си на компетентен орган одобри резултатите от цялостната оценка и предприе последващи действия заедно с кредитните институции, за да отстрани установените недостатъци.
                  
               
                     (4)
                  
                  
                     На 16 юни 2020 г. ЕЦБ уведоми Република България за предварителната си оценка на искането за установяване на тясно сътрудничество, като ѝ предостави възможност да представи становище. В отговора си от 18 юни 2020 г. Република България се съгласи с оценката и не представи становище.
                  
               
                     (5)
                  
                  
                     Съгласно член 5, параграф 1 от Решение ЕЦБ/2014/5 (2), когато заключи, че са изпълнени критериите, установени в член 7, параграф 2, букви а)—в) от Регламент (ЕС) № 1024/2013, ЕЦБ приема решение за установяване на тясно сътрудничество с адресат държавата членка, отправила искането.
                  
               
                     (6)
                  
                  
                     Съгласно член 5, параграф 2 от Решение ЕЦБ/2014/5 решението за установяване на тясно сътрудничество следва да указва условията и реда за прехвърляне на надзорните задачи на ЕЦБ и датата на започване на тясното сътрудничество,
                  
               ПРИЕ НАСТОЯЩОТО РЕШЕНИЕ:
         
            Член 1
            Установяване на тясно сътрудничеството между ЕЦБ и БНБ
            
               1.   Въз основа на информацията, представена от Република България, ЕЦБ заключи, че са изпълнени критериите за установяване на тясно сътрудничество с БНБ, посочени в член 7, параграф 2, букви а)—в) от Регламент (ЕС) № 1024/2013.
            
            
               2.   На основание член 7, параграф 2 от Регламент (ЕС) № 1024/2013 с настоящото решение се установява тясно сътрудничество между ЕЦБ и БНБ с цел изпълнение на задачите, посочени в член 4, параграфи 1 и 2 и член 5 от Регламент (ЕС) № 1024/2013, по отношение на поднадзорните лица, установени в Република България.
            
         
         
            Член 2
            Определения
            За целите на настоящото решение се прилагат определенията, които се съдържат в Регламент (ЕС) № 468/2014 на Европейската централна банка (ЕЦБ/2014/17) (3).
         
         
            Член 3
            Задължение за добросъвестно сътрудничество и задължение за обмен на информация
            От датата на прилагане на настоящото решение ЕЦБ и БНБ имат задължение за добросъвестно сътрудничество и задължение за обмен на информация на основание член 6, параграф 2 от Регламент (ЕС) № 1024/2013.
         
         
            Член 4
            Начална дата на тясното сътрудничество между ЕЦБ и БНБ
            
               1.   Началната дата на тясното сътрудничество между ЕЦБ и БНБ е 1 октомври 2020 г.
            
            
               2.   Независимо от параграф 1 за целите на определянето на значимите поднадзорни лица, установени в Република България, съгласно член 110 от Регламент (ЕС) № 468/2014 (ЕЦБ/2014/17), за начална дата на тясното сътрудничество между ЕЦБ и БНБ се счита датата на прилагане на настоящото решение.
            
         
         
            Член 5
            Условия и ред за прехвърляне на надзорните задачи на ЕЦБ
            
               1.   От 1 октомври 2020 г. ЕЦБ поема изпълнението на задачите, посочени в член 4, параграфи 1 и 2 и член 5 от Регламент (ЕС) № 1024/2013, по отношение на поднадзорните лица, установени в Република България.
            
            
               2.   Поради това от тази дата:
               
                           а)
                        
                        
                           представител на БНБ участва в Надзорния съвет и упражнява правото си на глас съгласно член 26 от Регламент (ЕС) № 1024/2013;
                        
                     
                           б)
                        
                        
                           представител на БНБ участва в Ръководния комитет на Надзорния съвет и ако е приложимо, упражнява правото си на глас съгласно членове 11 и 12 от Процедурния правилник на Надзорния съвет на Европейската централна банка (4);
                        
                     
                           в)
                        
                        
                           по отношение на въпросите на политиката, свързани с пруденциалния надзор, представители на БНБ участват в други комитети и подструктури, които подпомагат работата на ЕЦБ във връзка със задачите, които са ѝ възложени с Регламент (ЕС) № 1024/2013, в съответствие с вътрешните им правила.
                        
                     
            
               3.   Чрез дерогация от параграф 2 от датата на прилагане на настоящото решение представителят на БНБ в Надзорния съвет участва и упражнява правото си глас по време на разискванията за приемането на указания на ЕЦБ във връзка с определянето на значимите поднадзорни лица, установени в Република България, съгласно член 110 от Регламент (ЕС) № 468/2014 (ЕЦБ/2014/17).
            
            
               4.   Когато ЕЦБ уведоми БНБ за указания, издадени от ЕЦБ до БНБ, във връзка с определянето на значими поднадзорни лица, установени в Република България, съгласно член 110 от Регламент (ЕС) № 468/2014 (ЕЦБ/2014/17), БНБ назначава подкоординатори за съответните съвместни надзорни екипи съгласно член 115, параграф 3 от Регламент (ЕС) № 468/2014 (ЕЦБ/2014/17) и своевременно съобщава на ЕЦБ за тези назначения.
            
            
               5.   Когато ЕЦБ уведоми БНБ за указания, издадени от ЕЦБ до БНБ, във връзка с определянето на значими поднадзорни лица, установени в Република България, съгласно член 110 от Регламент (ЕС) № 468/2014 (ЕЦБ/2014/17), БНБ определя като висяща съгласно член 48 от Регламент (ЕС) № 468/2014 (ЕЦБ/2014/17) всяка официално започната надзорна процедура, по която се изисква решение, но не може да бъде завършена преди 1 октомври 2020 г. При определянето на висящите процедури се включват и процедурите, свързани с изпълнението на задачите, посочени в член 4, параграф 1, букви а) и в) от Регламент (ЕС) № 1024/2013.
            
         
         
            Член 6
            Влизане в сила
            Настоящото решение влиза в сила на четиринадесетия ден след деня на публикуването му в Официален вестник на Европейския съюз.
            
         
         
            Съставено във Франкфурт на Майн на 24 юни 2020 година.
            
               
                  Председател на ЕЦБ
               
               Christine LAGARDE
            
         
         
            (1)  ОВ L 287, 29.10.2013 г., стр. 63.
         
            (2)  Решение 2014/434/ЕС на Европейската централна банка от 31 януари 2014 г. относно тясното сътрудничество с националните компетентни органи на участващите държави членки, чиято парична единица не е еврото (ЕЦБ/2014/5) (ОВ L 198, 5.7.2014 г., стр. 7).
         
            (3)  Регламент (ЕС) № 468/2014 на Европейската централна банка от 16 април 2014 г. за създаване на рамката за сътрудничество в единния надзорен механизъм между Европейската централна банка и националните компетентни органи и с определените на национално равнище органи (Рамков регламент за ЕНМ) (ЕЦБ/2014/17) (ОВ L 141, 14.5.2014 г., стр. 1).
         
            (4)  Процедурен правилник на Надзорния съвет на Европейската централна банка (ОВ L 182, 21.6.2014 г., стр. 56).